b'\n_START_ARTICLE_\nNiels Neergaard\n_START_PARAGRAPH_\nNiels Thomasius Neergaard (27. kes\xc3\xa4kuuta 1854 \xe2\x80\x93 2. syyskuuta 1936) oli tanskalainen historioitsija ja poliitikko, joka toimi Tanskan p\xc3\xa4\xc3\xa4ministerin\xc3\xa4 vuosina 1908\xe2\x80\x931909 ja 1920\xe2\x80\x931924. H\xc3\xa4n oli my\xc3\xb6s useasti valtiovarainministerin\xc3\xa4. H\xc3\xa4n edusti ensin Moderate Venstre\xc3\xa4 ja vuodesta 1910 Venstre-puoluetta.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nNeergaard opiskeli historiaa ja valtiotieteit\xc3\xa4. H\xc3\xa4n toimitti 1884\xe2\x80\x931892 Tilskueren-nimist\xc3\xa4 aikakauslehte\xc3\xa4 sek\xc3\xa4 vuoteen 1897 Aarhus amtstidendea. H\xc3\xa4n oli edustajana kansank\xc3\xa4r\xc3\xa4jill\xc3\xa4 1887\xe2\x80\x931889 ja 1892\xe2\x80\x931932. H\xc3\xa4nest\xc3\xa4 tuli k\xc3\xa4yt\xc3\xa4nn\xc3\xb6ss\xc3\xa4 Moderate Venstren johtava edustaja Frede Bojsenin j\xc3\xa4tetty\xc3\xa4 politiikan vuonna 1901. Neergaard toimi Tanskan valtiovarainministerin\xc3\xa4 hein\xc3\xa4kuusta lokakuuhun 1908 ja p\xc3\xa4\xc3\xa4ministerin\xc3\xa4 lokakuusta 1908 lokakuuhun 1909 sek\xc3\xa4 samanaikaisesti puolustusministerin\xc3\xa4 elokuuhun 1909 ja sen j\xc3\xa4lkeen valtiovarainministerin\xc3\xa4 hallituksensa eroon asti. H\xc3\xa4n oli j\xc3\xa4lleen valtiovarainministerin\xc3\xa4 Klaus Berntsenin hallituksessa hein\xc3\xa4kuusta 1910 kes\xc3\xa4kuuhun 1913. Neergaard oli keskeisen\xc3\xa4 henkil\xc3\xb6n\xc3\xa4 laatimassa Berntsenin hallituksen lokakuussa 1912 antamaa esityst\xc3\xa4 uudeksi perustuslaiksi, joka astui lopulta voimaan 1915. Vuonna 1919 h\xc3\xa4n oli yksi Tanskan valtuutetuista Pariisin rauhankonferenssissa, jossa k\xc3\xa4siteltiin Slesvigin kohtaloa. Neergaard oli viel\xc3\xa4 uudelleen p\xc3\xa4\xc3\xa4- ja valtiovarainministerin\xc3\xa4 toukokuusta 1920 huhtikuuhun 1924. H\xc3\xa4n oli sen j\xc3\xa4lkeen viel\xc3\xa4 kerran p\xc3\xa4\xc3\xa4ministerin\xc3\xa4 Thomas Madsen-Mygdalin hallituksessa 1926\xe2\x80\x931929._NEWLINE_Historioitsijana Neergaard kirjoitti laajan esityksen Tanskan poliittisesta historiasta vuosilta 1848\xe2\x80\x931866. Se ilmestyi nimell\xc3\xa4 Under junigrundloven kahdessa osassa vuosina 1892 ja 1916.'